  Туспуктэм: Михаил Шустов Анжелика Тихонова корреспондент 0+ 1-4 гудырикошконэ Кияса ёросысь Уддяди гуртын Удмурт лулчеберетъя центрын Туала куиськонъя «Кросна» улосвылкуспо фестиваль ортчоз. Отчы Москваысь, Башкириысь, Татарстанысь, Марий Элысь, Пермь шаерысь но Удмуртиысь 26 кибашлыос пыриськозы. Со сярысь ивортодэтъя «Удмуртия» агентстволэн корреспондентэзлы Калык творчествоя элькун юртысь арберилыктэм лулчеберет кылёсбурен ужанъя ёзэтысь валтӥсь методист, фестивалез одӥгез радъясь Лилия Леонтьева вераз. Ужрадэ бадӟым опытэн кибашлыос люкаськозы. Пӧлазы Удмуртиысь тодмо куиськисьёс Ува ёросысь Екатерина Сунцова, Яр ёросысь Мария Барышникова, Эгра ёросысь Светлана Русских, Пичи Пурга ёросысь Любовь Имполитова но мукетъёсыз луозы. Кибашлыос ньыль нунал ӵоже пӧртэм-пӧртэм ужрадъёсы пыриськозы. Нош нырысь ик ог-огенызы тодон-валанэнызы люкиськозы, дышетскозы. « Удмурт лулчеберетъя центре куиськон станокъёс ваемын луозы. Со куиськон станокъёсын котькудӥз кибашлы быгатоз мастер-класс возьматыны, кыӵе ке но дышетон ортчытыны » Лилия Леонтьева, фестивалез одӥгез радъясь Уженызы кибашлыос гурт калыкез, туристъёсты но тодматозы. Озьы, фестиваль улсын «Куиськон урам» акция ортчоз. Со улсын куиськисьёс тунсыкъяськисьёслы пӧртэм техникаосты возьматозы. Со сяна, ньыль нунал ӵоже «Куэм сузьетъёс» («Тканые истории») адӟытон ужалоз. « Котькудӥз кибашлы сьӧраз тужгес усто ужзэ ваёз. <…> Соосты вань мылкыд карисьёс адӟыны быгатозы » Лилия Леонтьева, фестивалез одӥгез радъясь Фестиваль нуналъёсы ик сямъёсты утисьёс доры калыктодос (этнографической) экспедиция ортчытозы. Озьы, кибашлыос Вуж Салья гуртэ поталозы но отысь, со пӧлын Кияса ёросысь но, куиськон сямъёсты эскерозы. Пусъём, ужрад Удмуртиысь но Россиысь улосвылъёсысь куиськон сямъёсты утён но вӧлмытон понна ортчытӥське. Лилия Леонтьевалэн верамезъя, Удмуртиын со туэ куинетӥзэ ортчоз ини. Тодэ вайытом, Удмуртиысь кибашлыослэн ужъёссы Пермь шаерын куиськонъя «Весна. Кросна» фестивальлэн конкурсаз вормисьёс луизы. Тегъёс: Удмуртия Кияса куиськон кибашлыос фестиваль  